**ZMENY A DOPLNKY**

**PRAVIDIEL FUTBALU 2017**

**Metodické pokyny**

**Sumárny prehľad**

V prílohe je jednoduchý prehľad hlavných zmien / a ich objasnení

**Všetky pravidlá**

* Zmena názvoslovia „porušenie/porušiť“ („infringement/infringe“) za „priestupok / spáchanie, dopustenie sa priestupku“ („offence / offend“).

**Pravidlo 1 – Hracia plocha**

* Pre vyznačenie čiar na prírodnej, trávnatej hracej ploche možno použiť aj umelý povrch, ak tento nie je nebezpečný.

**Pravidlo 3 – Hráči**

* Národné asociácie smú povoliť maximálne päť striedaní (okrem najvyššej, TOP úrovni mužov a žien a A národnej reprezentácie)
* Národné asociácie smú odteraz povoliť návrat vystriedaných hráčov v mládežníckych kategóriách, súťažiach veteránov a hendikepovaných
* Jasnejšie názvoslovie pre procedúru striedania
* Striedanie vykonané v polčasovej prestávke bez informovania rozhodcu nie je priestupkom na napomenutie hráča ŽK
* Výmena brankára v polčasovej prestávke bez informovania rozhodcu nie je priestupkom na napomenutie ŽK
* Hráč, ktorý vstúpi na hraciu plochu bez súhlasu rozhodcu (hoci o vstup žiadal) a ovplyvní hru, je priestupkom, za ktorý je družstvo potrestané priamym voľným kopom
* Družstvo, ktoré dosiahne gól ďalšou osobou na hracej ploche je potrestané priamym voľným kopom

**Pravidlo 4 – Výstroj hráčov**

* Čiapky brankárov nie sú zahrnuté do zoznamu obmedzení týkajúcich sa pokrývky hlavy
* Hráčom nie je dovolené mať na sebe oblečené/používať akékoľvek elektronické alebo komunikačné zariadenie, okrem elektronických sledovacích testovacích zariadení (EPTS), členovia realizačného tímu smú používať iba komunikačné zariadenie pre bezpečnostné a zdravotné záležitosti
* Všetky EPTS zariadenia musia spĺňať minimálne bezpečnostné štandardy.

**Pravidlo 5 – Rozhodca**

* Dôležité vyhlásenie je, že rozhodnutia vykonané rozhodcami musia byť vždy rešpektované
* Národné asociácie môžu povoliť dočasné vylúčenie z hry pre niektoré alebo všetky napomínania (ŽK) v mládežníckych kategóriách, súťažiach veteránov, hendikepovaných a grassroots futbalu (Pokyny pre oba systému budú publikované)
* Ak sa lekár dopustí priestupku na vykázanie/vylúčenie z lavičky náhradníkov, smie zostať vo funkcii a ošetriť hráčov, ak nie je k dispozícii pre družstvo iná zodpovedná zdravotnícka osoba (lekár)

**Pravidlo 7 – Hrací čas**

* Krátka prestávka pre občerstvenie sa nápojmi je povolená po uplynutí polovici (prvej časti) predĺženia hracieho času (napríklad o 2 x 15 minút)

**Pravidlo 8 – Začiatok hry a nadväzovanie na hru**

* Hráč, ktorý vykonáva výkop, môže stáť na súperovej polovici hracej plochy (oprava predchádzajúcej verzie čo sa týka postavenia hráčov pri výkope)

**Pravidlo 10 – Určenie výsledku stretnutia**

* Predĺžený hrací čas musí pozostávať z dvoch rovnakých periód, obe maximálne po 15 minút

*Kopy na bránku zo značky pokutového kopu*

* Opravené znenie pre brankára, ktorý nie je schopný pokračovať v procedúre
* Hráč vylúčený z procedúry smie vymeniť brankára, iba ak družstvo využilo všetky striedania
* Vykonávateľ kopu nesmie hrať s loptou druhýkrát
* Brankár, ktorý spôsobí (je zodpovedný) opakovanie kopu na bránku zo značky pokutového kopu, musí byť napomenutý ŽK
* Ak sa vykonávateľ kopu dopustí priestupku, je kop prepadnutý (eviduje sa ako prepadnutý, stratený)
* Ak sa brankár a vykonávateľ kopu dopustia priestupku v rovnakom čase:
* Ak nie je dosiahnutý gól, kop sa opakuje a obom vinníkom je udelená ŽK,
* ak bol gól dosiahnutý, napomenutý je vykonávateľ kopu a kop sa eviduje ako stratený, prepadnutý

**Pravidlo 11 – Hráč mimo hry**

* Ak sa lopta odrazí od rozhodcu alebo je tečovaná rozhodcom k hráčovi, ktorý je v postavení mimo hry, stáva sa hráčom mimo hry
* Dodatok „pokúša sa“ k definícii „obranný zákrok“
* Usmernenie pri hráčovi mimo hry (kedy priestupok voči P11 a kedy voči P12)

**Pravidlo 12 – zakázaná hra a nešportové správanie**

* Priestupky spáchané verbálnym spôsobom sa trestajú nepriamym voľným kopom
* Ak rozhodca udelí výhodu v hre za priestupok na vylúčenie z hry ČK a vinník sa dopustí ďalšieho priestupku, tento priestupok bude potrestaný (podľa neho bude nadviazané na hru)
* Ak hráč zmarí sľubne sa rozvíjajúcu akciu súpera vo vlastnom pokutovom území priestupkom, pri ktorom mal hráč snahu hrať s loptou, nebude sankcionovaný napomenutím ŽK
* Pridané do zoznamu dôvodov, za ktoré rozhodca napomína hráča ŽK: „zmarenie jasnej gólovej príležitosti vo vnútri vlastného pokutového územia, keď sa jednalo o pokus hrať s loptou“
* Napomenutie ŽK za oslavu dosiahnutia gólu, ktorá spôsobí bezpečnostné a ochranné problémy (napríklad hráč sa priblíži k divákom, a podobne)
* Ak sa hráč pohybuje diagonálne smerom k poslednému brániacemu hráčovi/brankárovi, toto môže byť považované za zmarenie jasnej gólovej príležitosti
* Jasnejšie názvoslovie týkajúce sa zmarenia jasnej gólovej príležitosti vo vnútri pokutového územia pri pokuse hrať s loptou
* Vstúpenie na hraciu plochu bez povolenia rozhodcu a následné zmarenie dosiahnutia gólu alebo zmarenie jasnej gólovej príležitosti je priestupok na vylúčenie z hry ČK
* Priestupok mimo hracej plochy v čase, keď je lopta v hre, voči hráčovi súperovho družstva, náhradníkovi alebo členovi realizačného tímu (alebo voči rozhodcovi) bude potrestaný voľným kopom z čiary ohraničujúcej hraciu plochu
* Za vhodenie alebo kopnutie lopty prípadne objektu na hraciu plochu, ktorým sa ovplyvní hra alebo ktokoľvek, rozhodca nadviaže na hru priamym voľným kopom
* Priamy voľný kop z čiary ohraničujúcej hraciu plochu bude nasledovať po vhodení alebo kopnutí lopty/objektu do kohokoľvek mimo hracej plochy

**Pravidlo 13 – Voľné kopy**

* Ak družstvo zahráva voľný kop z vlastného pokutového územia, útočník súperovho družstva nesmie hrať s loptou alebo napádať súpera v súboji o loptu, pokiaľ sa jej nedotkne iný hráč

**Pravidlo 14 – Pokutový kop**

* Realizátor (vykonávateľ) pokutového kopu musí byť jasne identifikovaný
* Ak sa brankár a realizátor pokutového kopu dopustia priestupku v tom istom čase:
* ak gól nie je dosiahnutý, pokutový kop sa opakuje a obaja budú napomenutí ŽK
* ak je gól dosiahnutý, realizátor pokutového kopu je napomenutý ŽK a kop sa považuje za stratený, prepadnutý (viď pravidlo 10)
* Ak lopta smeruje do bránky, rozhodca môže gól uznať, aj keď sa predtým lopty dotkla cudzia osoba/predmet (zásah zvonka) ak sa jedná o snahu zabrániť dosiahnutiu gólu a nie je týmto spôsobom prekážané alebo bránené brániacemu hráčovi alebo útočiacemu súperovi, ale nie v prípade, ak je týmto spôsobom dosiahnutý gól (týmto spôsopbom sa napomôže k jeho dosiahnutiu)

**Pravidlo 16 – Kop od bránky**

* Útočník, ktorý vstúpi do pokutového územia, nemôže hrať s loptou alebo napádať súpera v súboji o loptu, pokiaľ sa jej nedotkne iný hráč

**DETAILY VŠETKÝCH ZMIEN**

**V PRAVIDLÁCH FUTBALU 2017/18**

Detaily všetkých zmien v Pravidlách futbalu 2017/18 sú uvedené nižšie. V každej zmene je uvedené pôvodné znenie (ak je to dôležité pre výklad) a nové/zmenené/pridané znenie, potom nasleduje objasnenie/vysvetlenie zmeny.

Zobrazený text v časti pôvodný text môže byť jednak presným prekladom predchádzajúceho textu alebo všeobecným prehľadom predchádzajúceho textu.

**VŠETKY PRAVIDLÁ**

**Priestupky a porušenia**

Mnoho jazykov nemá rozdielne slová pre „priestupok“ a „porušenie“, rozdiely nie sú jasne pochopiteľné (ani pre expertov anglického jazyka) a ich používanie nie je konzistentné, napríklad to, že hráč môže byť „vinník“, ale nie „porušovateľ“. Z dôvodov jasnejšieho znenia Pravidiel a z dôvodov asistencie pri preklade pre jednotlivé národné futbalové asociácie, slová **„priestupok“** a **„spáchanie, dopustenie sa priestupku“** nahrádzajú „porušenie“ a „porušiť“.

**Pravidlo 1 – Hracia plocha**

**Vyznačenie hracej plochy**

Pridaný text

Hracia plocha musí mať tvar obdĺžnika a byť vyznačená kontinuálnymi čiarami, ktoré nesmú byť nebezpečné. **Na vyznačenie prírodnej hracej plochy smie byť použitý materiál z umelého hracieho povrchu, ak nie je nebezpečný.**

Vysvetlenie

Umelý povrch (alebo podobný) môže byť použitý pre vyznačenie čiar na prírodnej hracej ploche, ak to nie je nebezpečné.

**Pravidlo 3 – Hráči**

**2. Počet striedaní**

***Oficiálne súťaže***

Pôvodný text

Maximálne 3 striedania sú povolené v ktoromkoľvek stretnutí oficiálnej súťaže hranej pod záštitou FIFA, konfederácií alebo národných futbalových asociácií.

Nový text

**Počet** striedaní, **do maximálne 5**, ktorý smie byť využitý v akomkoľvek stretnutí oficiálnej súťaže, **bude stanovený (určený)** FIFA, konfederáciou alebo národnou futbalovou asociáciou, **okrem 1. tímov klubov v top divízii mužov alebo žien alebo „A“ medzinárodných tímov dospelých, kde je povolený maximálny počet troch striedaní.**

Vysvetlenie

FIFA, Konfederácie a národné futbalové asociácie môžu povoliť do maximálne 5 striedaní vo všetkých súťažiach okrem súťaží na najvyššej úrovni.

**Návrat vystriedaných**

Pôvodný text

* Využívanie návratu vystriedaných hráčov je povolené iba v najnižších úrovniach futbalu (grassroots/rekreačný), je predmetom dohody národnej futbalovej asociácie.

Nový text

* Využívanie návratu vystriedaných hráčov je povolené v súťažiach futbalu **mládeže, veteránov, hendikepovaných** a grassroots futbalu, je predmetom dohody a schválenia národnej futbalovej asociácie, **konfederácie alebo FIFA**.

Vysvetlenie

Využívanie návratu vystriedaných hráčov, ktoré už bolo predtým povolené v grassroots futbale, bolo rozšírené o súťaže mládeže, veteránov a hendikepovaných (je predmetom dohody a schválenia národnej futbalovej asociácie).

**Procedúra striedania**

Pôvodný text

* Vstupom náhradníka na hraciu plochu je striedanie ukončené. Týmto okamihom sa z náhradníka stáva hráč a z hráča sa stáva vystriedaný hráč. Náhradníci môžu vykonať akékoľvek nadviazanie na hru, ale len za predpokladu, že najskôr vstúpia na hraciu plochu.

Nový text

* Vstupom náhradníka na hraciu plochu je striedanie ukončené. Týmto okamihom **sa vystriedaný hráč stáva náhradníkom a** striedajúci hráč hráčom a **môže vykonať akékoľvek nadviazanie na hru.**

Vysvetlenie

Jasnejšie znenie.

**Procedúra striedania**

Pridaný text

Ak sa striedanie uskutoční v polčasovej prestávke alebo pred predĺžením hry k určeniu víťaza stretnutia, musí byť procedúra ukončená pred znovu otvorením hry. **Ak rozhodca nie je o tomto striedaní informovaný, hráč môže pokračovať v hre bez udelenia disciplinárnej sankcie, pričom táto skutočnosť bude oznámená príslušnému riadiacemu orgánu.**

Vysvetlenie

Pridaný text objasňuje to, že ak o striedaní pri vyššie uvedených prípadoch nie je informovaný rozhodca, toto nie dôvod na udelenie napomenutia ŽK.

**Priestupky a sankcie**

Pridaný text

Ak si hráč vymení miesto s brankárom bez súhlasu rozhodcu, tento

* nechá pokračovať v hre bez jej prerušenia
* pri najbližšom prerušení oboch hráčov napomenie, **ale nie v tom prípade, ak k výmene príde v polčasovej prestávke (včítane predĺženého hracieho času) alebo v čase medzi koncom stretnutia a začiatkom predĺženého hracieho času a/alebo kopov na bránku zo značky pokutového kopu.**

Vysvetlenie

Pridaný text objasňuje to, že výmenu pozície s brankárom v týchto uvedených prípadoch bez toho, aby bol rozhodca informovaný, nepovažuje rozhodca za priestupok na napomenutie ŽK.

**Hráč mimo hracej plochy**

Pôvodný text

Pokiaľ sa hráč bez súhlasu rozhodcu vráti na hraciu plochu potom, čo ju opustil so súhlasom rozhodcu, tento musí

* prerušiť hru (nemusí tak však urobiť ihneď, pokiaľ hráč neovplyvní hru alebo pokiaľ rozhodca uplatní výhodu v hre)
* hráča napomenúť za vstup na hraciu plochu bez súhlasu rozhodcu
* nariadiť hráčovi, aby opustil hraciu plochu

Ak však rozhodca preruší hru z tohto dôvodu, musí na ňu nadviazať

* nepriamym voľným kopom z miesta, kde bola lopta v okamihu prerušenia hry
* v súlade s Pravidlo 12, pokiaľ hráč poruší toto pravidlo

Pridaný a zmenený text

Ak **hráč, ktorý žiada** rozhodcu o súhlas **na vrátenie sa na hraciu plochu,** sa na ňu vráti bez súhlasu rozhodcu, tento musí

* prerušiť hru (nemusí tak však urobiť ihneď ak hráč neovplyvňuje hru **alebo rozhodcu** alebo pokiaľ rozhodca uplatní výhodu v hre)
* hráča napomenúť za vstup na hraciu plochu bez súhlasu rozhodcu

Ak však rozhodca preruší hru z tohto dôvodu, musí na ňu nadviazať

* **priamym voľným kopom z miesta ovplyvnenia**
* nepriamym voľným kopom z miesta, kde bola lopta v okamihu prerušenia hry **ak nedošlo k ovplyvneniu**

Vysvetlenie

* Hráč, ktorý sa vráti na hraciu plochu bez súhlasu rozhodcu (keď o to žiadal) a ovplyvní hru, dopustí sa odteraz priestupku, za ktorý sa nariadi priamy voľný kop (rovnako sa postupuje, ak sa ho dopustí náhradník / člen realizačného tímu).
* Nevyžaduje sa, aby vinník po napomenutí ŽK opustil hraciu plochu.

**Gól dosiahnutý v okamihu, kedy sa na hracej ploche nachádza ďalšia osoba**

Pôvodný text

Pokiaľ po dosiahnutí gólu, ale ešte pred nadviazaním na hru rozhodca zistí, že v okamihu dosiahnutia gólu sa na hracej ploche nachádzala ďalšia osoba, tak gól neuzná, pokiaľ ďalšou osobou

* bol hráč, náhradník, vystriedaný hráč, vylúčený hráč alebo člen realizačného tímu, ktorý dosiahol gól

Opätovné nadviazanie na hru je vykonané kopom od bránky, kopom z rohu alebo rozhodcovskou loptou.

Nový text

Pokiaľ po dosiahnutí gólu, ale ešte pred nadviazaním na hru rozhodca zistí, že v okamihu dosiahnutia gólu sa na hracej ploche nachádzala ďalšia osoba, tak gól neuzná, pokiaľ ďalšou osobou

* bol hráč, náhradník, vystriedaný hráč, vylúčený hráč alebo člen realizačného tímu, ktorý dosiahol gól, **nadviazanie na hru je vykonané priamym voľným kopom z miesta, kde sa v tom okamihu nachádzala ďalšia osoba.**

Vysvetlenie

Toto robí pravidlá konzistentnými so zmenami v Pravidlách 2016/17, v ktorých je potrestaný náhradník / člen realizačného tímu, ktorý vstúpi na hraciu plochu bez súhlasu priamym voľným kopom.

**Pravidlo 4 – Výstroj hráčov**

**Ostatný výstroj – prikrývky hlavy**

Pridaný text

Ak sú používané prikrývky hlavy (**včítane čiapok brankárov**), tak tieto musia: (....)

Vysvetlenie

Pridaný text objasňuje to, že čiapky brankárov nie sú zahrnuté do zoznamu obmedzení na prikrývku hlavy.

**Ostatný výstroj – elektronická komunikácia**

Pôvodný text

Používanie akejkoľvek formy elektronickej komunikácie medzi členmi družstva, medzi členmi družstva a realizačným tímom alebo medzi členmi realizačného tímu, nie je povolené.

Nový text

Hráči (včítane striedaných / vystriedaných a vylúčených hráčov) **nemajú povolené obliecť si alebo používať** akúkoľvek formu elektronického **alebo** komunikačného výstroja (okrem EPTS, ktorý je povolený). Používanie akejkoľvek formy elektronickej komunikácie medzi **členmi realizačného tímu** nie je povolené **okrem prípadu, ak je to priamo prospešné pre bezpečnosť hráča**

Vysvetlenie

* Nové znenie jasne určuje, že okrem EPTS zariadení, hráči nesmú mať na sebe žiadnu formu elektronického alebo komunikačného výstroja (ako napríklad kameru, mikrofón, slúchadlá a podobne). Toto uchováva integritu hry tým, že nikto nemôže komunikovať s hráčmi počas stretnutia, okrem „transparentných“ verbálnych, taktických informácií od trénerov.
* Bezpečnosť hráča je veľmi dôležitá a preto je povolená elektronická komunikácia prospešná pre bezpečnosť hráčov, ako napríklad používanie chlopňového mikrofónu na vyžiadanie nosidiel, ambulancie alebo použitie zariadenia na zhodnotenie zranenia hlavy (ako napríklad iPad).

**Ostatný výstroj** **– elektronické systémy sledovania výkonu (EPTS)**

Pridaný text

**Ak je používaná technológia (WT) ako časť elektronických systémov sledovania výkonu (EPTS) v oficiálnych súťažiach organizovaných pod záštitou FIFA, konfederácií alebo národných futbalových asociácií, tak táto technológia pridaná k výstroju hráčov musí obsahovať nasledujúcu značku: IMS (International Match Standard). Táto značka znamená to, že zariadenie bolo oficiálne testované a spĺňa minimálne bezpečnostné požiadavky IMS (bezpečnostných štandardov) vyvinutých FIFA a schválených IFAB. Inštitúcie vykonávajúce testovanie sú schvaľované FIFA. Prechodné obdobie doterajších systémov trvá do 31.5.2018.**

Vysvetlenie

Je dôležité, aby akékoľvek EPTS zariadenie používané hráčmi, bolo certifikované a uspokojivo spĺňalo minimálne bezpečnostné kritériá. Táto požiadavka je povinná od 1.6.2017, systémy už používané majú prechodné obdobie pre dodržiavanie predpisov, ktoré sa končí 31.5.2018.

**Pravidlo 5 – Rozhodca**

**Rozhodnutia rozhodcu**

Pridaný text

Rozhodnutia rozhodcu týkajúce sa skutočností súvisiacich s hrou, včítane rozhodnutia či bol alebo nebol dosiahnutý gól alebo výsledku stretnutia, sú konečné. **Rozhodnutia rozhodcu a ostatných rozhodcov musia byť vždy rešpektované.**

Vysvetlenie

Základnou zásadou futbalu je, že rozhodnutia rozhodcov musia byť vždy rešpektované (aj keď sú chybné).

**Disciplinárne opatrenie**

Pridaný text

Rozhodca (...)

* Rozhodca má právomoc udeliť ŽK alebo ČK **a ak to pravidlá súťaže povoľujú dočasne vylúčiť hráča z hry** (...)

Vysvetlenie

Národné asociácie môžu teraz povoliť dočasné vylúčenia v súťažiach mládeže, veteránov, hendikepovaných hráčov a grassroots futbale.

**Disciplinárne opatrenie**

Pridaný text

Rozhodca (...)

* Prijíma opatrenia voči členov realizačného tímu družstva, ktorí sa nesprávajú zodpovedajúcim spôsobom, pričom je oprávnený ich vykázať z technickej zóny a z ohraničeného priestoru. **Ak sa lekár dopustí priestupky na vykázanie, nemusí opustiť technickú zónu alebo ohraničený priestor ihriska, ak tím nemá k dispozícii ďalšieho zodpovedného člena zdravotného tímu, ktorý by mohol zasiahnuť v prípade potreby lekárskej pomoci hráčovi.**

Vysvetlenie

Členovi zdravotného tímu, ktorý by mal byť vykázaný z technickej zóny za príslušný priestupok, je povolené zostať a ošetriť zraneného hráča, ak tím nemá k dispozícii ďalšieho zodpovedného člena zdravotného tímu.

**Pravidlo 7 – Hrací čas**

**Polčasový prestávka**

Pridaný text

Hráči majú právo na prestávku v polčase. Nemá trvať dlhšie ako 15 minút, **krátka prestávka pre občerstvenie sa nápojmi je povolená po prvej polovici predĺženia.**

Vysvetlenie

Zvážiť osoh (prospech) hráčov znamená, že je citlivé umožniť hráčom krátke prerušenie pre občerstvenie sa nápojmi po prvej polovici predĺženia, toto prerušenie nie je určené na účely koučovania družstva (pokyny trénerov).

**Pravidlo 8 – Začiatok hry a nadväzovanie na hru**

**Výkop**

Pridaný text

Pri všetkých výkopoch

* Všetci hráči, **okrem hráča vykonávajúceho výkop,** musia byť na vlastnej polovici hracej plochy

(...)

* Priamo z výkopu môže byť dosiahnutý gól do súperovej bránky. **Ak lopta prejde priamo do bránky družstva, ktoré vykonalo výkop, rozhodca nariadi kop z rohu v prospech družstva súpera.**

Vysvetlenie

* Nový spôsob vykonania výkopu (lopta zahraná dozadu na vlastnú polovicu hracej plochy) je populárny, ale často hráč vykonávajúci výkop stojí na súperovej polovici hracej plochy, a o tomto vlastne hovorí nové znenie, ktoré toto postavenie hráča vykonávajúceho výkop povoľuje.
* Ak lopta priamo z výkopu je kopnutá do vlastnej bránky (je dosiahnutý gól), správne nadviazanie na hru je kop z rohu v prospech družstva súpera.

**Pravidlo 10 – Určenie výsledku stretnutia**

**Víťaz stretnutia**

Pridaný text

Ak pravidlá súťaže vyžadujú určenie víťaza po vzájomných stretnutiach odohraných na ihriskách oboch súperov, potom sa aplikujú schválené kritériá v nasledovnom poradí:

* väčší počet gólov dosiahnutých v stretnutí na ihrisku súpera
* **predĺženie hracieho času o dve rovnaké periódy, obe nepresahujúce 15 minút**
* kopy na bránku zo značky pokutového kopu

**Môže byť použitá aj kombinácia hore uvedených procedúr (kritérií).**

Vysvetlenie

Pridaný text objasňuje jednak to, že obe polovice predĺženia musia byť rovnako dlhé a nie dlhšie ako 15 minút a tiež to, že je povolená kombinácia metód (procedúr, kritérií) na určenie víťaza (postupujúceho).

**Kopy na bránku zo značky pokutového kopu**

**Oprávnenosť hráčov vykonávať kopy na bránku zo značky pokutového kopu**

Pôvodný text

* s výnimkou náhradníka za zraneného brankára, (...)

Nový text

* s výnimkou náhradníka za brankára, **ktorý nie je schopný pokračovať,** (...)

Vysvetlenie

Zmenené znenie je teraz rovnaké ako v inej časti Pravidla 10.

**Oprávnenosť hráčov vykonávať kopy na bránku zo značky pokutového kopu**

Pôvodný text

* brankár, ktorý nie je schopný pokračovať pred alebo v priebehu vykonávania kopov a jeho družstvo nevyužilo povolený počet striedaní v priebehu stretnutia, môže byť vystriedaný náhradníkom uvedeným v zápise o stretnutí alebo hráčom, ktorý bol pôvodne vyradený kvôli vyrovnaniu počtu hráčov. Vystriedaný brankár je ale vyradený z účasti na vykonávaní kopov na bránku zo značky pokutového kopu a nemôže kop vykonať.

Nový text

* brankár, ktorý nie je schopný pokračovať pred alebo v priebehu vykonávania kopov, môže byť vystriedaný **hráčom, ktorý bol vyradený z procedúry kvôli vyrovnaniu počtu hráčov, alebo ak ich tím nevyužil povolený počet striedaní v priebehu stretnutia** náhradníkom uvedeným v zápise o stretnutí. Vystriedaný brankár je ale vyradený z účasti na vykonávaní kopov na bránku zo značky pokutového kopu a nemôže kop vykonať.

Vysvetlenie

Nový text objasňuje, že:

* hráč, ktorý bol vyradený kvôli vyrovnaniu počtu hráčov, smie vystriedať brankára iba vtedy, ak tím využil povolený počet striedaní
* brankár, ktorý bol vystriedaný sa už nemôže zapojiť do vykonávania kopov na bránku zo značky pokutového kopu

**Kedy je akcia kopu na bránku zo značky pokutového kopu skončená**

Pridaný text

* akcia kopu je skončená, keď už lopta nie je v pohybe, opustí hraciu plochu alebo rozhodca preruší hru pre akýkoľvek **priestupok. Vykonávateľ kopu na bránku nesmie s loptou zahrať druhýkrát.**

Vysvetlenie

Objasňuje, že vykonávateľ kopu na bránku nesmie s loptou zahrať druhýkrát

**Priestupok brankára**

Pridaný text

* **ak sa brankár dopustí priestupku, ktorý má za následok opakovanie kopu, brankár musí byť napomenutý ŽK.**

Vysvetlenie

Objasňuje, že ak sa brankár dopustí priestupku, ktorý má za následok opakovanie kopu, musí byť napomenutý ŽK.

**Priestupok hráča, ktorý vykonáva kop**

Pridaný text

* **ak sa hráč, ktorý vykonáva kop na bránku, dopustí priestupku potom, keď rozhodca dal signál na jeho vykonanie, kop sa považuje za stratený a hráč je napomenutý ŽK.**

Vysvetlenie

Objasňuje to, že keď hráč, ktorý vykonáva kop na bránku zo značky pokutového kopu sa dopustí priestupku po signály rozhodcu na jeho vykonanie, stráca možnosť ho vykonať a považuje sa za stratený (stratil možnosť ho vykonať), neopakuje sa.

**Priestupok brankára a hráča, ktorý vykonáva kop**

Pridaný text

* **ak sa brankár a hráč, ktorý vykonáva kop dopustia priestupku v rovnakom čase:**
* **ak gól nebol dosiahnutý, kop sa opakuje a obaja hráči sú napomenutí ŽK**
* **ak gól bol dosiahnutý, rozhodca ho neuzná, kop sa považuje za stratený a hráč, ktorý kop vykonával je napomenutý ŽK**

Vysvetlenie

Pridaný text objasňuje to, že ak sa obaja hráči, to znamená brankár a hráč, ktorý vykonáva kop, dopustia priestupku v rovnakom čase. Toto je výnimočná situácia, pretože zvyčajne jeden z nich sa dopustí priestupku ako prvý.

* ak nie je dosiahnutý gól (pretože došlo k priestupku brankára), obaja hráči sa dopustia priestupku na napomenutie, obaja sú napomenutí ŽK a kop sa opakuje
* ak je dosiahnutý gól, brankár sa nedopustil priestupku na napomínanie ŽK, ale priestupok vykonávateľa kopu je na napomínanie ŽK, tak jeho priestupok je „viac závažný“ (viď Pravidlo 5) a preto ja potrestaný.

**Pravidlo 11 – Hráč mimo hry**

**Postavenie mimo hry po odrazení lopty**

Pridaný text

Hráč, ktorý bol v momente zahrania lopty alebo v momente, keď sa niektorý z jeho spoluhráčov dotkol lopty v postavení mimo hry, je považovaný za hráča mimo hry, iba ak sa aktívne zapojí do hry tak, že

* získa výhodu tým, že zahrá s loptou alebo ovplyvňuje súpera, keď
* sa lopta k nemu odrazí alebo je tečovaná od bránkovej žrde, brvna, rohovej zástavky, **rozhodcu** alebo súpera.

Vysvetlenie

Pridaný text objasňuje to, že keď sa lopta odrazí alebo je tečovaná rozhodcom k hráčovi, ktorý bol v postavení mimo hry, tento bude potrestaný za priestupok voči pravidlu 11, pretože sa stal hráčom mimo hry.

**Definícia – lopta je zahraná pri obrannom zákroku**

Pridaný text

Hráč vykoná obranný zákrok, keď zastaví **alebo sa pokúsi zastaviť** loptu, ktorá smeruje do bránky alebo veľmi blízko bránky a to ktoroukoľvek časťou tela okrem rúk (s výnimkou brankára vo vlastnom pokutovom území).

Vysvetlenie

Jedná sa o viac presnú definíciu obranného zákroku.

**Hráč mimo hry**

Pridaný text

**V situáciách, ak**

* **sa hráč nachádza v postavení mimo hry a svojim pohybom ovplyvňuje súpera v snahe získať loptu, respektíve s ňou hrať, alebo ho napáda v súboji o loptu, dopúšťa sa priestupku voči Pravidlu 11. Rovnako to platí aj vtedy, ak vplýva na jeho schopnosť hrať s loptou alebo ju získať. Ak však hráč, ktorý sa nachádza v postavení mimo hry mimo súboja o loptu svojim pohybom prekáža alebo bráni súperovi tak, že ho napríklad blokuje, v takom prípade ide o priestupok voči Pravidlu 12.**
* **sa brániaci hráč dopustí priestupku voči súperovi, útočiacemu hráčovi, ktorý je v postavení mimo hry a dôjde k nemu skôr, ako tento hráč s loptou zahrá, pokúsi sa s ňou hrať, prípadne skôr ako v súboji o loptu napáda súpera, v takom prípade bude potrestaný priestupok voči Pravidlu 12. z dôvodu, že útočiaci hráč v momente priestupku ešte nebol hráčom mimo hry.**
* **dôjde k priestupku voči hráčovi v postavení mimo hry, ktorý už zahral s loptou alebo sa pokúsil hrať s loptou, alebo napádal hráča súpera v súboji o loptu, rozhodca v takom prípade potrestá priestupok voči Pravidlu 11. Priestupok voči Pravidlu 12 sa stal až potom, keď sa hráč stal hráčom mimo hry.**

Vysvetlenie

Objasnenie situácií, keď:

* hráč v postavení mimo hry mimo súboja o loptu sa dopustí priestupku, ktorý vplýva na schopnosť obrancu (ov) hrať s loptou alebo napáda súpera v súboji o loptu.
* priestupok, ktorý je spáchaný voči hráčovi, ktorý je v postavení mimo hry.

**Pravidlo 12 – Zakázaná hra a nešportové správanie**

**Nepriamy voľný kop**

Pridaný text

Nepriamy voľný kop sa nariadi, ak sa hráč

* (...)
* **dopustí protestu, používa pohoršujúce, urážlivé alebo hanlivé výroky a/alebo gestá alebo sa dopustí iných verbálnych priestupkov**
* (...)

Vysvetlenie

Pridaný text objasňuje to, že verbálne priestupky, alebo priestupky vykonané gestikuláciou sa trestajú nepriamym voľným kopom, hoci po nich nasleduje udelenie ŽK alebo ČK. Niektorí chybne interpretovali to, že všetky priestupky voči rozhodcovi sa trestajú nariadením priameho voľného kopu, včítane protestu a podobne. Rozhodca však toto aplikuje (priamy voľný kop) len pri fyzických priestupkoch.

**Výhoda v hre pri priestupkoch na červenú kartu**

Pridaný text

Výhoda v hre by nemala byť udelená pri surovej hre, hrubom nešportovom správaní alebo pri priestupkoch, za ktorý by mala byť udelená druhá ŽK/ČK, okrem prípadu keď sa jedná o jasnú príležitosť dosiahnuť gól. Vtedy rozhodca musí vylúčiť hráča z hry pri jej najbližšom prerušení. Ak po udelení takejto výhody v hre v prospech súpera tento hráč hrá s loptou alebo napáda/ovplyvňuje súpera, rozhodca preruší hru, vylúči hráča z hry a nadviaže na ňu nepriamym voľný kopom v prospech súpera, **okrem prípadu, ak sa hráč dopustí vážnejšieho priestupku.**

Vysvetlenie

Objasňuje to, že ak sa hráč dopúšťa priestupku, za ktorý sa vylučuje z hry (ČK) a rozhodca uplatňuje výhodu v hre, a potom sa dopustí iného priestupku, mal by byť potrestaný za tento priestupok, napríklad ak sa dopustí zakázanej hry (pričom rozhodujúca je kvalita tohto priestupku).

**Napomenutia za nešportové správanie**

Pridaný text

Existujú rôzne situácie, keď hráč musí byť napomenutý za nešportové správanie, včítane prípadov ak

* **zmarí jasnú gólovú príležitosť priestupkom, pri ktorom sa pokúša hrať s loptou a rozhodca nariadi za tento priestupok pokutový kop.**

Vysvetlenie

Ak sa pri zmarení jasnej gólovej príležitosti vo vnútri pokutového územia hráč pokúša hrať s loptou, je teraz potrestaný napomenutím ŽK a nie vylúčením z hry ČK a preto bol tento druh priestupku zaradený do zoznamu nešportových správaní.

**Oslava dosiahnutia gólu**

Pridaný text

Hráč musí byť napomenutý ak

* vylezie na ohradenie hracej plochy (plot) **a/alebo priblíži sa (nadviaže kontakt) k divákmi spôsobom, ktorý spôsobuje bezpečnostné a/alebo zabezpečovacie problémy.**
* gestikuluje **alebo koná** provokačným, posmešným alebo poburujúcim spôsobom

Vysvetlenie

Akákoľvek akcia (čin), ktorá spôsobuje bezpečnostné alebo zabezpečovacie problémy (spôsobuje znepokojenie a obavy o bezpečnosť), alebo je provokatívna a podobne, musí byť potrestaná napomenutím ŽK.

**Priestupky na vylúčenie z hry**

Pôvodný text

Rozhodca vylúči hráča, náhradníka alebo vystriedaného hráča, keď sa dopustí jedného z nasledovných priestupkov

* (...)
* zmarí jasnú gólovú príležitosť súperovi pohybujúcemu sa k súperovej bránke tým, že sa dopustí priestupku, za ktorý sa nariaďuje voľný kop (ak ďalej nie je uvedené inak).

Nový text

Rozhodca vylúči hráča, náhradníka alebo vystriedaného hráča, keď sa dopustí jedného z nasledovných priestupkov

* zmarí **dosiahnutie gólu alebo** jasnú gólovú príležitosť súperovi, **ktorý sa celkovo (globálne) pohybuje** k bránke **previnivšieho sa družstva** tým, že sa dopustí priestupku, za ktorý sa nariaďuje voľný kop (ak ďalej nie je uvedené inak).

Vysvetlenie

* Objasňuje, že zmarenie dosiahnutia gólu je priestupkom, za ktorý sa hráč vylučuje z hry ČK
* Použitím výrazu „previnivšieho sa družstva“ sa text stáva jasnejším, čo v pôvodnom texte bolo zavádzajúce/nepresné
* Použitím výrazu „celkovo (globálne) sa pohybuje“ je objasnené to, že ak finálna etapa pohybu útočníka je ísť/bežať diagonálne okolo brankára/obrancu, toto môže byť stále považované za jasnú gólovú príležitosť.

**Priestupky na vylúčenie z hry**

Pôvodný text

Ak sa hráč dopustí v jeho vlastnom pokutovom území voči súperovi priestupku, ktorým zmarí jasnú gólovú príležitosť súpera a rozhodca nariadi pokutový kop, vinník bude napomenutý okrem prípadov, ak sa

* jedná o priestupok zakázaného držania (ťahania) alebo sotenia, alebo
* vinník nepokúša hrať s loptou alebo nemá možnosť hrať s loptou, alebo
* jedná o jeden z priestupkov, za ktorý sa udeľuje červená karta bez ohľadu nato, na ktorom mieste hracej plochy sa stal (napríklad surová hra, hrubé nešportové správanie a podobne)

Nový text

Ak sa hráč dopustí v jeho vlastnom pokutovom území voči súperovi priestupku, ktorým zmarí jasnú gólovú príležitosť súpera a rozhodca nariadi pokutový kop, vinník bude **napomenutý, ak sa pri priestupku pokúšal hrať s loptou. Pri všetkých ďalších okolnostiach (ako napríklad držanie, ťahanie, sotenie, nemožnosť hrať s loptou a podobne), vinník musí byť vylúčený z hry.**

Vysvetlenie

Jasnejšie znenie – žiadna zmena v Pravidlách futbalu alebo v ich aplikácii.

**Zmarenie jasnej gólovej príležitosti vstupom kohokoľvek na hraciu plochu**

Pridaný text

**Ak hráč, vylúčený hráč, náhradník alebo vystriedaný hráč vstúpi na hraciu plochu bez požadovaného súhlasu rozhodcu a ovplyvní hru alebo súpera a zmarí tým súperovi dosiahnutie gólu alebo jeho jasnú gólovú príležitosť, tak sa dopúšťa priestupku, za ktorý sa vylučuje z hry.**

Vysvetlenie

Pridaný text objasňuje to, že ak ktokoľvek vstúpi na hraciu plochu bez súhlasu rozhodcu (včítane toho, ak hráč požaduje súhlas rozhodcu na návrat na hraciu plochu napríklad po zranení) a prekáža v dosiahnutí gólu alebo zmarí jasnú gólovú príležitosť, dopúšťa sa priestupku na vylúčenie z hry, hoci by sa nedopustil iného priestupku.

**Nadviazanie na hru pri zakázanej hre a nešportovom správaní**

Nový text

Ak je lopta v čase priestupku v hre a hráč sa dopustí priestupku na hracej ploche voči

* (...)
* spoluhráčovi, náhradníkovi, vystriedanému hráčovi, **vylúčenému hráčovi,** členovi realizačného tímu alebo rozhodcovi, na hru sa nadväzuje priamym voľným kopom alebo pokutovým kopom

Ak je lopta v hre a hráč

* sa dopustí priestupku **voči rozhodcovi, hráčovi súpera, náhradníkovi, vystriedanému alebo vylúčenému hráčovi alebo členovi realizačného tímu** mimo hracej plochy, alebo
* **náhradník, vystriedaný hráč, vylúčený hráč alebo člen realizačného tímu sa dopustí priestupku voči/alebo prekáža hráčovi súpera alebo rozhodcovi mimo hracej plochy, hra bude nadviazaná voľným kopom z čiary ohraničujúcej hraciu plochu (postrannej alebo bránkovej čiary) a to najbližšie k miestu, kde došlo k priestupku/prekážaniu. Ak je takýto priestupok spáchaný mimo hracej plochy, ale vo vnútri pokutového územia vinníka, je nariadený pokutový kop.**

Vysvetlenie

* ak sa stal priestupok na hracej ploche voči vylúčenému hráčovi, je nariadený priamy voľný kop
* ak sa hráč dopustí priestupku voči súperovi/náhradníkovi/členovi realizačného tímu alebo rozhodcovi mimo hracej plochy, na hru sa nadviaže voľným kopom z čiary ohraničujúcej hraciu plochu. Napríklad ak hráč udrie súperovho náhradníka/člena realizačného tímu
* Ak sa náhradník/člen realizačného tímu dopustí priestupku voči súperovmu hráčovi alebo rozhodcovi mimo hracej plochy, na hru sa nadviaže voľným kopom z čiary ohraničujúcej hraciu plochu, napríklad: náhradník udrie hráča čakajúceho na návrat na hraciu plochu po ošetrení alebo ak podrazí hráča, ktorý dočasne opustil hraciu plochu, aby priniesol loptu (išiel po ňu)
* Toto pravidlo sa nevzťahuje na priestupky medzi náhradníkmi alebo členmi realizačného tímu – vzťahuje sa iba na priestupok vykonaný hráčmi alebo voči nim.

**Vhadzovanie predmetov**

Pôvodný text

Priestupky hodením predmetu (alebo lopty)

Ak v čase, keď je lopta v hre, hráč, náhradník alebo vystriedaný hráč hodí predmet (včítane lopty) do súpera alebo ktorejkoľvek inej osoby, rozhodca musí prerušiť hru a ak bol priestupok vykonaný

* riskantným spôsobom – napomenúť vinníka za nešportové správanie
* nadmernou silou – vylúčiť vinníka za hrubé nešportové správanie

(...)

Ak hráč stojaci na hracej ploche alebo mimo nej hodí predmet do súpera, hra je znovu nadviazaná priamym voľným kopom alebo pokutovým kopom z miesta, kde predmet zasiahol alebo mohol zasiahnuť súpera.

Na hru je nadviazané nepriamym voľným kopom, ak

* hráč stojaci na hracej ploche hodí cudzí predmet do ktorejkoľvek osoby mimo hracej plochy
* náhradník alebo vystriedaný hráč hodí cudzí premet do súpera stojaceho na hracej ploche.

Nový text

Ak hráč stojaci na alebo mimo hracej plochy hodí predmet (včítane lopty) do **hráča súpera, náhradníka, vystriedaného hráča, vylúčeného hráča, člena realizačného tímu, rozhodcu alebo do lopty,** hra je nadviazaná priamym voľným kopom z miesta, kde predmet zasiahol alebo mohol zasiahnuť **osobu alebo loptu. Ak je toto miesto mimo hracej plochy, bude nariadený voľný kop z čiary ohraničujúcej hraciu plochu, ktoré je najbližšie k tomuto miestu. Pokutový kop bude nariadený sa toto udeje v pokutovom území vinníka.**

**Ak náhradník, vystriedaný hráč, vylúčený hráč, hráč dočasne sa zdržujúci mimo hracej plochy alebo člen realizačného tímu hodia alebo kopnú predmet do hracej plochy a je tým ovplyvnená hra, súper alebo rozhodca, hra bude nadviazaná priamym voľným kopom (alebo pokutovým kopom) z miesta, kde predmet ovplyvnil hru, alebo zasiahol prípadne by mohol zasiahnuť súpera, rozhodcu alebo loptu.**

**Vo všetkých prípadoch rozhodca vykoná primeranú disciplinárnu akciu:**

* ak je to vykonané riskantným spôsobom – napomenie vinníka za nešportové správanie
* ak je to vykonané nadmernou silou – vylúči vinníka z hry za hrubé nešportové správanie

Vysvetlenie

* ak hráč hodí predmet do kohokoľvek mimo hracej plochy, hra bude nadviazaná voľným kopom z čiary ohraničujúcej hraciu plochu a to najbližšie k miestu kde predmet zasiahol alebo by mohol zasiahnuť osobu. Ak sa to udialo v pokutovom území previnivšieho sa družstva, na hru bude nadviazané pokutovým kopom.
* Výsledok/vplyv hodenia alebo kopnutia predmetu na hraciu plochu je to isté, ako keď sa osoba priestupku dopustí priamo, a preto je aj potrestanie rovnaké.

**Pravidlo 13 – Voľné kopy**

**Útočník v pokutovom území alebo vstúpenie do pokutového územia**

Pridaný a zmenený text

Keď je voľný kop zahrávaný brániacim družstvom z vlastného pokutového územia a niektorý z hráčov súperovho družstva je ešte vo vnútri pokutového územia, lebo nemal čas ho opustiť, rozhodca nechá pokračovať v hre. **Ak hráč súpera, ktorý sa nachádza vo vnútri pokutového územia v čase, keď je voľný kop vykonávaný alebo vstúpi do pokutového územia predtým ako je lopta v hre, sa dotkne lopty alebo napáda súpera v súboji o loptu predtým ako sa lopty dotkne iný hráč, v takýchto prípadoch sa voľný kop musí opakovať.**

Vysvetlenie

Táto zmena zosúlaďuje požiadavky pre správne vykonanie voľného kopu brániacim družstvom z vlastného pokutového územia s požiadavkami na správne vykonanie kopu od bránky (Pravidlo 16).

**Pravidlo 14 – Pokutový kop**

**Identifikácia vykonávateľa pokutového kopu**

Pôvodný text

Hráč, ktorý vykonáva pokutový kop, musí byť náležite známy a zreteľne určený.

Nový text

Hráč, ktorý vykonáva pokutový kop, musí byť **jasne** identifikovaný.

Vysvetlenie

Jasnejší text.

**Priestupok brankára a vykonávateľa pokutového kopu (viď Pravidlo 10)**

Pridaný text

* **Ak sa obaja, brankár a hráč vykonávajúci pokutový kop, dopustia priestupku v rovnakom čase:**
* **ak gól nie je dosiahnutý, kop sa opakuje a obaja hráči sú napomenutí**
* **ak je gól dosiahnutý, rozhodca ho neuzná, hráča vykonávajúceho pokutový kop napomenie a na hru je nadviazané nepriamym voľným kopom v prospech súpera**

Vysvetlenie

Pridaný text objasňuje to, že ak sa obaja hráči, to znamená brankár a hráč, ktorý vykonáva pokutový kop, dopustia priestupku v rovnakom čase. Toto je výnimočná situácia, pretože zvyčajne jeden z nich sa dopustí priestupku ako prvý. Existujú rozdielne výsledky (riešenia) pretože:

* ak nie je dosiahnutý gól (pretože došlo k priestupku brankára), obaja hráči sa dopustia priestupku na napomenutie, obaja sú napomenutí ŽK a kop sa opakuje
* ak je dosiahnutý gól, brankár sa nedopustil priestupku na napomínanie ŽK, ale priestupok vykonávateľa kopu je na napomínanie ŽK, a tak jeho priestupok je „viac závažný“ (viď Pravidlo 5) a preto je potrestaný.

**Rušenie (ovplyvnenie) pri pokutovom kope**

Pridaný text

Lopty sa dotkne cudzí predmet v čase, keď smeruje dopredu na bránku:

* kop sa opakuje **okrem prípadu, keď lopta smeruje na bránku a ovplyvnenie (rušenie) nebráni brankárovi alebo brániacemu hráčovi v hraní s ňou. V tomto prípade sa gól uzná, ak lopta prejde do bránky (hoci došlo ku kontaktu s loptou), okrem prípadu, keď lopta prejde do súperovej bránky.**

Vysvetlenie

Pridaný text objasňuje, čo by sa stalo, ak by došlo k ovplyvneniu (rušeniu) lopty smerujúcej do bránky pri pokutovom kope.

**Pravidlo 16 – Kop od bránky**

**Útočník sa nachádza v pokutovom území alebo do neho vstúpi**

Pridaný text

Ak hráč súpera, ktorý sa nachádza v pokutovom území v čase, keď sa vykonáva kop od bránky **alebo vstúpi do pokutového územia predtým ako je lopta v hre**, sadotkne lopty alebo o ňu bojuje predtým, ako sa jej dotkol iný hráč, v takomto prípade sa kop od bránky opakuje.

Vysvetlenie

Pridaný text objasňuje akciu, ktorá má byť vykonaná, ak hráč vstúpi do pokutového územia predtým ako je lopta v hre.

**Praktické pokyny pre rozhodcov**

**Pozičné postavenie, pohyb a tímová spolupráca**

**Kopy na bránku zo značky pokutového kopu**

Pridaný text

(...)

Ak sú na stretnutí prítomní pomocní asistenti rozhodcu, musia zaujať pozičné postavenie na oboch priesečníkoch bránkovej čiary a bránkového územia, podľa poradia vpravo a vľavo od bránky, **v výnimkou prípadu, ak je využívaná GLT technológia. Vtedy sa požaduje prítomnosť iba jedného pomocného asistenta rozhodcu 1. Pomocný asistent rozhodcu 2 a asistent rozhodcu 1 by mali monitorovať hráčov v stredovom kruhu a asistent rozhodcu 2 spolu s náhradným rozhodcom by mali monitorovať obe technické zóny.**

Vysvetlenie

Ak je na stretnutí používaná GLT technológia, iba jeden pomocný asistent rozhodcu (1) po potrebný pre monitorovanie pohybu brankára.

**Pokutový kop**

Opravený text (a diagram)

Ak sú delegovaní na stretnutie pomocní asistenti rozhodcu, jeden z nich (1) musí zaujať pozičné postavenie na priesečníku bránkovej čiary a **čiary bránkového územia** (...)

**Neverbálna komunikácia a používanie píšťalky**

**Asistent rozhodcu**

**Kop z roku alebo kop od bránky**

Pôvodný text

Keď lopta prejde za bránkovú čiaru v blízkosti pozície asistenta rozhodcu, musí signalizovať zástavkou v pravej ruke (pre lepší výhľad) a ukázať, či nasleduje kop z rohu alebo kop od bránky.

Ak lopta prejde za bránkovú čiaru v blízkosti pozície asistenta rozhodcu, ale hra napriek tomu pokračuje, musí najprv zdvihnutou zástavkou informovať rozhodcu, že lopta opustila hraciu plochu. Potom ukáže, či nasleduje kop z rohu alebo kop od bránky.

Ak lopta prejde za bránkovú čiaru vo väčšej vzdialenosti od asistenta rozhodcu, musí najprv zdvihnutou zástavkou informovať rozhodcu, že lopta opustila hraciu plochu, nadviaže s ním vizuálny kontakt a potvrdí rozhodnutie rozhodcu. Asistent rozhodcu môže urobiť rozhodnutie ako prvý, ale len vtedy, ak je situácia jednoznačná.

Nový text

**Keď lopta prejde úplne za bránkovú čiaru asistent rozhodcu zdvihne zástavku v pravej ruke (pre lepší výhľad), aby tým informoval rozhodcu, že lopta je mimo hry a potom ak je to:**

* **bližšie k pozícii asistenta rozhodcu, tento signalizuje či nasleduje kop z rohu alebo kop od bránky**
* **vo väčšej vzdialenosti od asistenta rozhodcu, tento nadviaže vizuálny kontakt s rozhodcom a potvrdí rozhodnutie rozhodcu**

Vysvetlenie

Asistent rozhodcu nemusí signalizovať kop od bránky alebo kop z rohu, ak sa jedná o veľmi jasnú situáciu, zvlášť, ak rozhodca už signalizoval a /alebo lopta ide jasne mimo hry na opačnej strane bránky (na diagonále rozhodcu).